pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-องค์การขนส่งมวลชนกรุงเทพชี้แจงกรณีปัญหาการชำระเงินผ่านเครื่องอ่านบัตรโดยสารอิเล็กทรอนิกส์ (E-Ticket) และเครื่องเก็บค่าโดยสารอัตโนมัติ (Cash box)
วันศุกร์ที่ 15 ธันวาคม 2560
องค์การขนส่งมวลชนกรุงเทพชี้แจงกรณีปัญหาการชําระเงินผ่านเครื่องอ่านบัตรโดยสารอิเล็กทรอนิกส์ (E-Ticket) และเครื่องเก็บค่าโดยสารอัตโนมัติ (Cash box)
องค์การขนส่งมวลชนกรุงเทพ กระทรวงคมนาคม ชี้แจงกรณีสื่อมวลชนลงพื้นที่สํารวจรถโดยสารประจําทางในสังกัดเขตการเดินรถที่ 2 (อู่มีนบุรี) จํานวน 310 คัน พบปัญหาการชําระเงินผ่านเครื่องอ่านบัตรโดยสารอิเล็กทรอนิกส์ (E-Ticket) และเครื่องเก็บค่าโดยสารอัตโนมัติ ดังนี้
1.รถโดยสารประจําทางสําหรับผู้ใช้บัตรสวัสดิการแห่งรัฐ ติดตั้ง E-Ticket และ Cash box ครบทั้ง 100 คัน เมื่อวันที่ 4 ธันวาคม 2560 แต่เครื่องยังไม่พร้อมใช้งาน เพราะ บริษัท ช ทวี จํากัด (มหาชน) ยังไม่เชื่อมต่อระบบสัญญาณ จึงใช้พนักงานเก็บค่าโดยสารรองรับผู้ที่ถือบัตรสวัสดิการแห่งรัฐผ่านระบบ Mobile Phone
2.การติดตั้ง Cash box อาจไม่คุ้มค่า เพราะเครื่องอาจมีปัญหากรณีมีผู้โดยสารจํานวนมาก และความไม่สะดวกในการจ่ายเงินผ่านเครื่อง โดยเฉพาะผู้สูงอายุ
3.การติดตั้ง Cash box บนรถโดยสารประจําทาง ควรได้รับการทดสอบระบบก่อน ไม่ใช่ลงทุนติดตั้งเครื่องโดยที่ไม่เกิดประโยชน์กับผู้โดยสาร
ขสมก. ได้ตรวจสอบกรณีดังกล่าวและขอชี้แจง ดังนี้
1. บริษัท ช ทวี จํากัด (มหาชน) ได้รายงาน ณ วันที่ 3 ธันวาคม 2560 ว่า บริษัทฯ ได้ดําเนินการติดตั้ง E-Ticket บนรถโดยสารประจําทาง จํานวน 775 คัน แต่ใช้งานได้เพียง 122 คัน และติดตั้ง Cash box บนรถโดยสารประจําทาง จํานวน 300 คัน แต่ไม่สามารถใช้งานได้ ซึ่งบริษัทฯ ได้ทําหนังสือส่งมอบเพื่อให้ ขสมก. ทดสอบประสิทธิภาพการทํางานของ E-Ticket ที่ติดตั้งบนรถโดยสารประจําทางในสังกัดเขตการเดินรถที่ 7 จํานวน 100 คัน ตามเงื่อนไขสัญญาการส่งมอบงานงวดที่ 1 ส่วนรถโดยสารประจําทางในสังกัดเขตการเดินรถที่ 2 บริษัทฯ ไม่พร้อมให้ทดสอบ และ ขสมก. ไม่ได้ตรวจรับอุปกรณ์ใด ๆ จากบริษัทฯ ทั้งนี้ กรณีที่บริษัทฯ ไม่สามารถส่งมอบงานได้ตามสัญญา ขสมก. จะดําเนินการปรับบริษัทฯ ตามเงื่อนไขที่ระบุไว้ในสัญญาต่อไป
2. บริษัทฯ มีหนังสือลงวันที่ 27 พฤศจิกายน 2560 เพื่อขอหารือกับ ขสมก. เรื่อง การปรับใช้ Cash box ให้มีความเหมาะสมกับสถานการณ์ เนื่องจากปัจจุบันเทคโนโลยีมีการเปลี่ยนแปลงอย่างรวดเร็ว ส่งผลให้ Cash box อาจถูกยกเลิกการใช้งานภายใน 2 ปี เนื่องจาก ขสมก. ตรวจพบว่า Cash box มีปัญหาทางด้านเทคนิค ทําให้ไม่สามารถทํางานได้อย่างมีประสิทธิภาพ รวมทั้งมีข้อจํากัดการทํางานในชั่วโมงเร่งด่วนที่อาจทําให้เกิดปัญหาการจราจร ประกอบกับ ขสมก. จะพัฒนาระบบ E-Ticket เข้าสู่ระบบตั๋วร่วม “บัตรแมงมุม” ภายใน 2 ปี ซึ่งจะไม่ใช้เงินสดอีกต่อไป แต่ตามสัญญาบริษัทฯ ต้องติดตั้ง E-Ticket และ Cash box บนรถโดยสารประจําทาง จํานวน 2,600 คัน โดยจะต้องติดตั้งให้แล้วเสร็จ จํานวน 800 คัน ภายในวันที่ 12 ธันวาคม 2560 หากบริษัทฯ ไม่สามารถดําเนินการแล้วเสร็จภายในระยะเวลาที่กําหนด ขสมก. จะดําเนินการปรับบริษัทฯ ตามที่กําหนดไว้ในสัญญา ส่วนรถโดยสารประจําทางที่เหลืออีก จํานวน 1,800 คัน ขสมก. จะเร่งพิจารณาหนังสือที่บริษัทฯ ขอหารือต่อไป
3. ขสมก. รับมอบนโยบายจาก นายไพรินทร์ ชูโชติถาวร รัฐมนตรีช่วยว่าการกระทรวงคมนาคม เมื่อวันที่ 9 ธันวาคม 2560 เกี่ยวกับการประกวดราคาการจัดซื้อจัดจ้างว่า ก่อนดําเนินการประกวดราคาการจัดซื้อจัดจ้าง ให้เชิญเอกชนผู้สนใจร่วมการทดลองเพื่อวิเคราะห์ข้อดี - ข้อเสีย หากผลการทดลองเป็นที่น่าพอใจจึงดําเนินกระบวนการจัดซื้อจัดจ้างต่อไป
รัฐบาลไทย-ข่าวทำเนียบรัฐบาล-จุรินทร์ ประกาศ 1ตุลาคม ปล่อยเงินส่วนต่างประกันรายได้ชาวสวนปาล์มงวดแรก
วันจันทร์ที่ 23 กันยายน 2562
จุรินทร์ ประกาศ 1ตุลาคม ปล่อยเงินส่วนต่างประกันรายได้ชาวสวนปาล์มงวดแรก
23 กันยายน 2562 เวลา 13.30 น.  ที่ศูนย์ราชการจังหวัดพังงา อําเภอเมือง จังหวัดพังงา  นายจุรินทร์ ลักษณวิศิษฏ์   รองนายกรัฐมนตรี  และรัฐมนตรีว่าการกระทรวงพาณิชย์ พร้อมคณะกรมการค้าภายในกระทรวงพาณิชย์
เปิดโครงการสร้างการรับรู้การประกันรายได้เกษตรกรชาวสวนปาล์มน้ํามันพร้อมประชุมชี้แจงมาตรการประกันรายได้โดยอธิบายหลักเกณฑ์เงื่อนไขและวิธีการการดําเนินโครงการเพื่อชาวสวนปาล์มน้ํามันปี 2562 ถึง 2563
นายจุรินทร์กล่าวว่าโครงการนี้รัฐบาลตั้งใจช่วยชาวเกษตรกรโดยมีการประกันรายได้เกษตรกรทั้งหมด 5 ชนิดของพืชคือปาล์มน้ํามัน ยางพาราข้าว มันสําปะหลัง และข้าวโพด
โดยการประกันรายได้เกษตรกรชาวสวนปาล์มนั้นจะมีการช่วยเหลือเกษตรกรผู้ปลูกปาล์มน้ํามันที่ขึ้นทะเบียนและจะต้องได้รับเงินส่วนต่างระหว่างราคาประกันรายได้กับราคาตลาดตามพื้นที่ปลูกจริงไม่เกินครัวเรือนละ 25 ไร่ต้องเป็นพื้นที่ปลูกปาล์มที่ให้ผลผลิตแล้วมีอายุไม่น้อยกว่า3 ปีและเป้าหมายคือผลปาล์มทะลายคุณภาพน้ํามัน 18% โดยประกันรายได้กิโลกรัมละ 4 บาท
โดยนายจุรินทร์อธิบายว่าในวันที่ 1 ตุลาคม 2562 จะเป็นวันแรกที่เงินส่วนต่างในโครงการจะถึงมือเกษตรกรโดยจะมีนําราคาที่ประกันรายได้ไว้เป็นตัวตั้งลบด้วยราคาตลาดในช่วงเวลานั้นโดยราคาตลาดอ้างอิงจะมีการกําหนดโดยคณะอนุกรรมการบริหารโครงการประกันรายได้เกษตรกรชาวสวนปาล์มเท่ากันสําหรับทุกจังหวัดที่เป็นแหล่งผลิต
ส่วนการจ่ายเงินนั้นธนาคารเพื่อการเกษตรและสหกรณ์ ธกส จะเป็นการโอนเงินส่วนต่างเข้าบัญชีเกษตรกรเป็นงวดงวดละ 45 วันเริ่มจ่าย 1 ตุลาคม 2562 การขึ้นทะเบียนของเกษตรกรนั้นจะต้องประสานงานการขึ้นทะเบียนโครงการกับกรมส่งเสริมการเกษตรและจะมีการส่งข้อมูลการขึ้นทะเบียนเกษตรกรผู้ปลูกปาล์มน้ํามันที่ปรับปรุงแล้วให้กับธนาคารเพื่อการเกษตรและสหกรณ์ก่อนจะจ่ายเงิน ระหว่างนี้กรมการค้าภายใน กรมส่งเสริมการเกษตร ธนาคารเพื่อการเกษตรและสหกรณ์ และกระทรวงพาณิชย์ กระทรวงเกษตร กระทรวงมหาดไทย กําลังบูรณาการร่วมกับหน่วยงานที่เกี่ยวข้องทั้งส่วนกลางและภูมิภาคเพื่อดําเนินการประชาสัมพันธ์ชี้แจงประชาชนรวมทั้งการเดินทางมาของนายจุรินทร์ในวันนี้ด้วย
นอกจากนั้นนายจุรินทร์ยังได้กล่าวถึงมาตรการเสริมที่จะทําให้ราคาปาล์มน้ํามันสูงขึ้นไม่ว่าจะเป็นมาตรการการใช้มิเตอร์วัด ถังเก็บน้ํามันปาล์ม มาตรการป้องกัน การลักลอบมาสวมสิทธิ์ มาตรการส่งเสริมการใช้ B10 ภาคบังคับ และB20 เป็นทางเลือก รวมทั้งการใช้ปาล์มในการผลิตไฟฟ้าด้วย
รัฐบาลไทย-ข่าวทำเนียบรัฐบาล-รัฐขึ้นภาษีสุรา-บุหรี่ ไม่ใช่เพื่อทดแทนการขาดดุลงบประมาณ
วันศุกร์ที่ 22 กันยายน 2560
รัฐขึ้นภาษีสุรา-บุหรี่ ไม่ใช่เพื่อทดแทนการขาดดุลงบประมาณ
ในทางตรงกันข้ามกลับมีผลดีคือ การปรับปรุงโครงสร้างภาษีให้มีประสิทธิภาพมากขึ้น
และกระตุ้นให้ผู้บริโภคตระหนักถึงผลกระทบต่อสุขภาพ
ลดการดื่มสุราและสูบบุหรี่ โดยไม่ได้มุ่งเน้นที่การหารายได้เป็นสําคัญ
รัฐขึ้นภาษีสุรา-บุหรี่ ไม่ใช่เพื่อทดแทนการขาดดุลงบประมาณ
จากกระแสวิพากษ์วิจารณ์การขึ้นภาษีสุราบุหรี่ของรัฐบาลในสื่อสังคมออนไลน์ ที่ระบุว่าเป็นไปเพื่อทดแทนการขาดดุลงบประมาณจํานวนกว่า 6 แสนล้านบาท เนื่องจากการจัดเก็บรายได้ของรัฐไม่เพียงพอต่อการใช้จ่ายนั้น
นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง ระบุว่า ดุลเงินงบประมาณของรัฐบาลเป็นส่วนหนึ่งของฐานะการคลังของรัฐ มีประโยชน์คือใช้ติดตามการเปลี่ยนแปลงสภาพคล่องของรัฐบาล และภาระที่รัฐบาลต้องจ่ายออกจากเงินงบประมาณ เช่น รายจ่ายผูกพันจากปีงบประมาณก่อน ๆ
ส่วนคําว่า "ขาดดุลงบประมาณ" นั้น จะคํานึงถึงเฉพาะรายการที่เป็นการใช้จ่ายตามเอกสารงบประมาณ ซึ่งสะท้อนให้เห็นถึงทิศทางการดําเนินนโยบายการคลังในแต่ละปี โดยในปีงบประมาณ 2560 ได้มีการกําหนดการขาดดุลงบประมาณไว้จํานวน 552,920 ล้านบาทและจากข้อมูลล่าสุด ดุลเงินงบประมาณในช่วง 11 เดือนแรกของปีงบประมาณ 2560 ขาดดุลจํานวน 591,065 ล้านบาท ซึ่งเกิดจากการที่รัฐบาลลงทุนเพื่อส่งเสริมการขยายตัวทางเศรษฐกิจอย่างต่อเนื่อง ทั้งนี้ หากไม่นับรวมรายจ่ายปีก่อน ดุลเงินงบประมาณปีนี้จะขาดดุลเพียง 399,112 ล้านบาท ซึ่งยังถือว่าอยู่ภายใต้กรอบการขาดดุลของปีงบประมาณ 2560 ที่กําหนดไว้ (552,920 ล้านบาท)
สําหรับผลการจัดเก็บรายได้รัฐบาลในช่วง 11 เดือนแรกของปีงบประมาณ 2560 นั้นพบว่า สูงกว่าเป้าหมาย 1,961 ล้านบาท หรือร้อยละ 0.1 โดยคาดว่าในปีนี้จะจัดเก็บรายได้ได้ตามเป้าหมายที่กําหนดไว้ คือ 2.343 ล้านล้านบาท
ส่วนการจัดเก็บภาษีสรรพสามิต หรือ ภาษีสุราบุหรี่อัตราใหม่ ซึ่งมีผลบังคับใช้เมื่อวันที่ 16 กันยายน 2560 นั้น จะส่งผลกระทบต่อดุลเงินงบประมาณตั้งแต่ปีงบประมาณ 2561 เป็นต้นไป  จึงไม่มีผลต่อดุลงบประมาณปีนี้ตามที่มีการกล่าวอ้างแต่อย่างใด ในทางตรงกันข้ามกลับมีผลดีคือ การปรับปรุงโครงสร้างภาษีให้มีประสิทธิภาพมากขึ้น และกระตุ้นให้ผู้บริโภคตระหนักถึงผลกระทบต่อสุขภาพ ลดการดื่มสุราและสูบบุหรี่ โดยไม่ได้มุ่งเน้นที่การหารายได้เป็นสําคัญ
ภาพ/ข่าว : กลุ่มสื่อสารเชิงกลยุทธ์ สํานักโฆษก
รัฐบาลไทย-ข่าวทำเนียบรัฐบาล-กระทรวงเกษตรฯ เตรียมจัดงานวันดื่มนมโลก ประจำปี 2561
วันพุธที่ 30 พฤษภาคม 2561
กระทรวงเกษตรฯ เตรียมจัดงานวันดื่มนมโลก ประจําปี 2561
กระทรวงเกษตรฯ เตรียมจัดงานวันดื่มนมโลก ประจําปี 2561 ภายใต้แนวคิด “นมยิ่งดื่มยิ่งดี” ณ สวนสัตว์ดุสิต รณรงค์ให้ความรู้ที่ถูกต้อง เพื่อให้ผู้บริโภคดื่มนมที่สดและคุณภาพดี
นายสรวิศ ธานีโต ผู้ตรวจราชการกระทรวงเกษตรและสหกรณ์รักษาการอธิบดีกรมปศุสัตว์ แถลงข่าวการจัดงาน“วันดื่มนมโลก ประจําปี 2561”หรือWorld Milk Day2018 ณ กระทรวงเกษตรและสหกรณ์ ว่าวันดื่มนมโลก ได้กําหนดโดยFAOให้เป็นวันที่ 1 มิถุนายนของทุกปี เพื่อให้ทั่วโลกได้ตระหนักถึงความสําคัญของการดื่มนม ซึ่งรวมทั้งทุกภาคส่วนที่เกี่ยวข้อง ตั้งแต่ ต้นน้ํา ได้แก่ เกษตรกรผู้เลี้ยงโคนม กลางน้ํา ได้แก่ ผู้แปรรูปนมและผลิตภัณฑ์นม จนถึงปลายน้ํา คือ ผู้บริโภค ได้เห็นคุณค่าของนมดังนั้น กระทรวงเกษตรและสหกรณ์ ได้แก่ กรมปศุสัตว์ องค์การส่งเสริมกิจการโคนมแห่งประเทศไทย หรือ อสค. ร่วมกับองค์การอาหารและเกษตรแห่งสหประชาชาติ หรือFAOและสมาคมอุตสาหกรรมผลิตภัณฑ์อาหารนมไทยหรือ สอนท. รวมทั้ง องค์การสวนสัตว์ในพระบรมราชูปถัมภ์ ได้กําหนดจัดงานวันดื่มนมโลก ประจําปี 2561 ขึ้น ซึ่งในปี 2561 นี้ จะมีการจัดงานวันดื่มนมโลก ในวันศุกร์ที่ 1 มิถุนายน 2561 ณ สวนสัตว์ดุสิต กรุงเทพฯ โดยพิธีเปิดงานจะเริ่มตั้งแต่เวลา 09.30 น. บริเวณประตู 1 สวนสัตว์ดุสิต โดยในงานจะมีการออกบูธแสดงผลิตภัณฑ์นมใหม่ ๆ บทความรู้ต่าง ๆ เกี่ยวกับคุณประโยชน์ โดยเฉพาะคุณประโยชน์ในด้านการเสริมสร้างสุขภาพที่เหมาะสมกับทุกวัย ตามคําขวัญที่ว่า“นมยิ่งดื่มยิ่งดี”และในงานดังกล่าวก็จะมีดารายอดนิยมที่ชื่นชอบการดื่มนมได้มาสนทนา แลกเปลี่ยนเรียนรู้เกี่ยวกับประโยชน์ต่าง ๆ ของการดื่มนมกับนักวิชาการทั้งในประเทศและต่างประเทศ
นายสรวิศ ธานีโต ผู้ตรวจราชการกระทรวงเกษตรและสหกรณ์รักษาการอธิบดีกรมปศุสัตว์ กล่าวเพิ่มเติมว่า การดื่มนมของคนไทยในรูปของนมพาสเจอร์ไรส์และนมยูเอชที ปัจจุบันเฉลี่ย 18 ลิตรต่อคนต่อปี ซึ่งค่อนข้างน้อย เมื่อเทียบกับประเทศญี่ปุ่น หรือในประเทศยุโรปและอเมริกา ซึ่งอาจเนื่องจากประเทศไทยค่อนข้างอุดมสมบูรณ์ อย่างไรก็ตาม นมถือว่าเป็นอาหารที่คุณค่าทางอาหารสูงและจําเป็นต่อสุขภาพ หากคนไทยดื่มนมเพียงวันละ 1 แก้ว จะช่วยเสริมสร้างสุขภาพของร่างกาย รวมทั้งยังช่วยสร้างความยั่งยืนในอาชีพการเลี้ยงโคนมของเกษตรกรไทยด้วย ดังนั้น จึงขอฝากสื่อมวลชนและผู้เกี่ยวข้องช่วยเผยแพร่ประชาสัมพันธ์ในงานวันดื่มนมโลกครั้งนี้ รวมทั้งช่วยกันรณรงค์ให้คนไทยได้ดื่มนมมาก ๆ และรับรู้ข่าวสารที่เป็นจริงเกี่ยวกับคุณประโยชน์ของการดื่มนมด้วย
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-​“สุริยะ” สั่งปูพรมตรวจวิธีเก็บสารแอมโมเนียมไนเตรทของโรงงานกลุ่มเสี่ยงทั่วประเทศด่วน
วันเสาร์ที่ 8 สิงหาคม 2563
​“สุริยะ” สั่งปูพรมตรวจวิธีเก็บสารแอมโมเนียมไนเตรทของโรงงานกลุ่มเสี่ยงทั่วประเทศด่วน
​สุริยะคุมเข้มสั่งการให้ กรอ. หน่วยงานที่เกี่ยวข้องลงพื้นที่ตรวจโรงงานผลิตสารแอมโมเนียมไนเตรท จ.ระยอง พร้อมทั้งเน้นย้ําอุตสาหกรรมจังหวัดลงพื้นที่ตรวจสอบโรงงานที่ครอบครองสารแอมโมเนียมไนเตรททั่วประเทศ รายงานด่วนภายใน 48 ชม. สร้างความเชื่อมั่นให้ชาวบ้าน
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า ได้สั่งการให้กรมโรงงานอุตสาหกรรม (กรอ.) และหน่วยงานที่เกี่ยวข้องลงพื้นที่ตรวจสอบโรงงานผลิตสารแอมโมเนียมไนเตรทที่นิคมอุตสาหกรรมไออาร์ซีพี จังหวัดระยอง ในวันที่ 7 สิงหาคม 2563 เพื่อตรวจสอบกระบวนการผลิต และขั้นตอนในการจัดเก็บรักษาที่ปลอดภัย เพื่อสร้างความมั่นใจให้กับประชาชนคนไทยโดยเฉพาะชาวระยอง เนื่องจากกรณีเหตุระเบิดช็อกโลกที่ประเทศเลบานอน จากแอมโมเนียมไนเตรทที่จัดเก็บอย่างไม่ถูกต้องเหมาะสมในคลังสินค้าที่ท่าเรือ ทําให้ประชาชนทั่วโลกเกิดความตระหนกอย่างมาก
นอกจากนี้ยังได้สั่งการให้อุตสาหกรรมจังหวัดทั่วประเทศเข้าไปตรวจสอบโรงงานลําดับที่ 48(4) หรือเป็นโรงงานทําไม้ขีดไฟ วัตถุระเบิดและดอกไม้เพลิง จํานวน 9 แห่ง ซี่งบางแห่งมีการครอบครองวัตถุหรือสารที่ก่อให้เกิดระเบิด และสารแอมโมเนียมไนเตรท ว่าแต่ละโรงงานมีการจัดเก็บหรือดําเนินการตามรายงานวิเคราะห์ความเสี่ยงจากอันตรายที่อาจเกิดจากการประกอบกิจการโรงงานที่ได้เสนอไว้หรือไม่ โดยสํานักงานอุตสาหกรรมจังหวัดต้องรายงานผลการเข้าตรวจสอบภายใน 2 วันหรือ 48 ชม. หากพบว่าผู้ประกอบการรายใดจัดเก็บที่ไม่ถูกต้องต้องรีบสั่งดําเนินการปรับปรุงแก้ไขในทันที
"กระทรวงอุตสาหกรรมในฐานะที่กํากับดูแลโรงงาน และมีโรงงานบางประเภทที่ครอบครองวัตถุอันตรายซึ่งรวมถึงสารแอมโมเนียมไนเตรท เพื่อสร้างความมั่นใจให้กับประชาชน และให้รับรู้ข้อมูลข่าวสารที่ถูกต้องจากหน่วยงานที่เกี่ยวข้อง โดยเรื่องของมาตรการด้านความปลอดภัยของโรงงานอุตสาหกรรมนั้น ทางกระทรวงฯ ให้ความสําคัญมาตลอดในทุก ๆ ด้าน เป้าหมายเพื่อให้ภาคอุตสาหกรรมอยู่ร่วมกับชุมชนได้ และที่สําคัญจะช่วยสร้างความมั่นใจแก่ชุมชนในพื้นที่โดยรอบว่าโรงงานที่มีการครอบครองวัตถุดังกล่าว มีการจัดเก็บที่ปลอดภัยตามมาตรการที่กระทรวงอุตสาหกรรมกําหนดไว้”
สําหรับสารแอมโมเนียมไนเตรทเกิดจากการทําปฏิกิริยาทางเคมีระหว่างกรดไนตริกและแอมโมเนีย ซึ่งเป็นสารเคมีที่ใช้ประโยชน์สําหรับการผลิตไม้ขีดไฟ ดอกไม้ไฟ และวัตถุระเบิด อีกทั้งใช้เป็นปุ๋ยเคมี (ปุ๋ยแอมโมเนียมไนเตรท) สารดูดความชื้นสําหรับผ้าฝ้าย สารกําจัดแมลงและใช้เป็นเวชภัณฑ์ที่ใช้กับสัตว์ โดยในปัจจุบันจะมีหน่วยงานที่เกี่ยวข้องในการรับผิดชอบดูแล 5 หน่วยงาน คือกระทรวงกลาโหม, กระทรวงมหาดไทย, กระทรวงสาธารณสุข, กระทรวงแรงงาน และกระทรวงอุตสาหกรรม
รัฐบาลไทย-ข่าวทำเนียบรัฐบาล-รัฐมนตรีว่าการกระทรวงอุตสาหกรรม ให้ประธานสมาคมการค้ายูโรเปียนเพื่อธุรกิจและการพาณิชย์ เข้าพบ
วันอังคารที่ 21 กุมภาพันธ์ 2560
รัฐมนตรีว่าการกระทรวงอุตสาหกรรม ให้ประธานสมาคมการค้ายูโรเปียนเพื่อธุรกิจและการพาณิชย์ เข้าพบ
20 กพ 60 รัฐมนตรีว่าการกระทรวงอุตสาหกรรม ให้ประธานสมาคมการค้ายูโรเปียนเพื่อธุรกิจและการพาณิชย์ เข้าพบ
เมื่อวันที่ 20 กุมภาพันธ์ 2560 นายอุตตม สาวนายน รัฐมนตรีว่าการกระทรวงอุตสาหกรรม ให้นายรอล์ฟ ดีเตอร์ ดาเนียล ประธานสมาคมการค้ายูโรเปียนเพื่อธุรกิจและการพาณิชย์ (European Association for Business and Commerce : EABC) เข้าพบ เพื่อเยี่ยมคารวะและขอรับทราบนโยบายและโครงสร้างพื้นฐานในการส่งเสริมรถยนต์ไฟฟ้า แผนปฏิบัติการสําหรับนักลงทุนในอุตสาหกรรม 4.0 และนโยบายอุตสาหกรรมของไทยในอาเซียน และขีดความสามารถด้านอุตสาหกรรมของไทย ณ ห้องรับรอง 2 ชั้น 2 อาคารสํานักงานปลัดกระทรวงอุตสาหกรรม
รัฐบาลไทย-ข่าวทำเนียบรัฐบาล-ผู้สูงอายุมีโอกาสติดเชื้อไวรัสโควิด-19 มากกว่าคนในวัยอื่นๆ หรือไม่?
วันอังคารที่ 17 มีนาคม 2563
ผู้สูงอายุมีโอกาสติดเชื้อไวรัสโควิด-19 มากกว่าคนในวัยอื่นๆ หรือไม่?
ผู้สูงอายุมีโอกาสติดเชื้อไวรัสโควิด-19 มากกว่าคนที่ไปจริงหรือ
Q: ผู้สูงอายุมีโอกาสติดเชื้อ COVID-19 มากกว่าคนทั่วไปหรือไม่ ??
A: ทุกคนมีสิทธิจะติดโรคได้เท่ากัน ในทุกอายุ เพราะเป็นโรคอุบัติใหม่ ทุกคนจึงยังไม่มีภูมิต้านทานต่อโรคนี้ ไม่ว่าจะร่างกายแข็งแรง จะเป็นเด็กเล็กหรือผู้ใหญ่ แต่ความรุนแรงของโรคอาจแตกต่างกัน โดยผู้ที่มีร่างกายแข็งแรงดี หรือในอายุน้อย ความรุนแรงของโรคก็จะน้อยกว่าผู้ที่มีอายุมากหรือมีโรคประจําตัวร่วมด้วย
รัฐบาลไทย-ข่าวทำเนียบรัฐบาล-จุรินทร์ นำบอร์ดข้าวโพด เคาะมติ ประกันรายได้กิโลละ 8.50 บาท เกษตรกรเฮ! ผู้ปลูกตั้งแต่ 1 กค.62 รายละ 30 ไร่ พร้อมสั่งตั้งกรรมการศึกษาการทำลายของกลาง ที่ลักลอบเข้า
วันพุธที่ 4 ธันวาคม 2562
จุรินทร์ นําบอร์ดข้าวโพด เคาะมติ ประกันรายได้กิโลละ 8.50 บาท เกษตรกรเฮ! ผู้ปลูกตั้งแต่ 1 กค.62 รายละ 30 ไร่ พร้อมสั่งตั้งกรรมการศึกษาการทําลายของกลาง ที่ลักลอบเข้า
4 ธันวาคม 2562  นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ แถลงผลการประชุม กรรมการนโยบายและบริหารจัดการข้าวโพดเลี้ยงสัตว์ (นบขพ) ว่า เรื่องการประกันรายได้เกษตรกรผู้ปลูกข้าวโพดวันนี้ ที่ประชุมได้มีมติให้ความเห็นชอบ
โครงการประกันรายได้ เกษตรกรผู้ปลูกข้าวโพดด้วยจากประกันรายได้ที่กิโลกรัมละ 8.50 บาทครอบครัวละไม่เกิน 30 ไร่ ที่ความชื้นไม่เกิน 14.5%ปลูกตั้งแต่วันที่ 1 กรกฎาคม 2562 เป็นต้นไป ตั้งเป้าว่าจะนําเข้าที่ประชุมคณะรัฐมนตรีในวันที่ 11 ธันวาคมนี้โดยการจ่ายเงินส่วนต่างตั้งเป้าว่าจะเริ่มจ่ายงวดแรกวันที่ 20 ธันวาคม และจะจ่ายทยอยไปทุกเดือนแล้วก็หนึ่งครอบครัวมีสิทธิ์ได้รับเงินส่วนต่างไม่เกิน 30 ไร่
นอกจากนั้นยังมีมาตรการคู่ขนานไปด้วยคือให้สถาบันเกษตรกรสามารถกู้เงินเพื่อเก็บรวบรวมข้าวโพดอาจจะเป็นช่วงที่ข้าวโพดออกมากเป็นต้น เพื่อไม่ทําให้ราคาตกลงไป โดยรัฐบาลจะช่วยเหลือ ดอกเบี้ยร้อยละ 3 เป็นวงเงินกู้ 1,500 ล้านบาท รวมทั้งผู้ประกอบการก็เช่นเดียวกัน สามารถใช้สิทธิ์ในการกู้เงินเพื่อเก็บข้าวโพดไว้ในสต๊อก หนึ่งช่วงที่ข้าวโพดออกเยอะที่ต้องเก็บ 2 ถึง 4 เดือนก็จะช่วยดอกเบี้ยที่ร้อยละ 3 เช่นเดียวกัน คือ มาตรการคู่ขนานหรือมาตรการเสริม
ที่สําคัญอีกอย่างหนึ่งก็คือ ที่ประชุมได้มอบหมายให้ตั้งคณะทํางานขึ้นมาชุดหนึ่งเพื่อศึกษาเรื่องการลักลอบนําเข้าข้าวโพดเพราะว่าพบว่ามีตัวเลขที่น่าจะมีการลักลอบนําเข้าในปริมาณที่ไม่น้อยไปกว่าการนําเข้าโดยถูกกฎหมาย ซึ่งคณะทํางานชุดนี้จะไปศึกษาว่าควรจะบริหารจัดการจัดการกับการลักลอบนําเข้าอย่างไรนอกจากมาตรการปกติที่ทํากันอยู่และประการที่สองก็คือสําหรับของกลางที่ยึดได้จากการกระทําความผิดในการลักลอบนําเข้านั้นจะไปบริหารจัดการอย่างไรซึ่งปัจจุบันนี้เมื่อจับได้ก็จะส่งกรมวิชาการเกษตรตรวจถ้าพบว่าไม่มีคุณภาพหรือมีปัญหาเรื่องเชื้อโรคก็จะนําไปทําลายแต่ถ้าถูกต้องก็จะนํามาประมูล ซึ่งมีข้อสังเกตว่าเป็นมาตรการที่เหมาะสมแล้วหรือไม่เพราะในที่สุดก็เท่ากับเป็นการมาเพิ่มปริมาณข้าวโพดในประเทศและทําให้ข้าวโพดในประเทศราคาตกอยู่ดี จึงให้ไปศึกษาหาวิธีว่าจะแก้ปัญหานี้ด้วยวิธีไหนอย่างไรแล้ว
รัฐบาลไทย-ข่าวทำเนียบรัฐบาล-กระทรวงการคลัง ประกาศ....การอุทธรณ์กรณีมาตรการเยียวยาเงิน 5,000 บาท รับอุทธรณ์ ผ่านระบบออนไลน์เท่านั้น !!!! [กระทรวงการคลัง]
วันอังคารที่ 14 เมษายน 2563
กระทรวงการคลัง ประกาศ....การอุทธรณ์กรณีมาตรการเยียวยาเงิน 5,000 บาท รับอุทธรณ์ ผ่านระบบออนไลน์เท่านั้น !!!! [กระทรวงการคลัง]
กระทรวงการคลัง ประกาศ....การอุทธรณ์กรณีมาตรการเยียวยาเงิน 5,000 บาท รับอุทธรณ์ ผ่านระบบออนไลน์เท่านั้น !!!!
รัฐบาลไทย-ข่าวทำเนียบรัฐบาล-กรมสรรพากรชี้แจงการออกมาตรการช็อปช่วยชาติ
วันศุกร์ที่ 30 พฤศจิกายน 2561
กรมสรรพากรชี้แจงการออกมาตรการช็อปช่วยชาติ
ตามที่ปรากฏคําวิจารณ์เกี่ยวกับมาตรการช็อปช่วยชาติว่า เป็นการช่วยนายทุนเจ้าของห้างสรรพสินค้ามากกว่าช่วยประชาชนและควรนํางบประมาณไปช่วยเหลือผู้ประกอบการรายย่อยและชาวบ้านระดับรากหญ้ามากกว่า นั้น
กรมสรรพากรขอเรียน ดังนี้
1. มาตรการช็อปช่วยชาติหรือมาตรการภาษีเพื่อส่งเสริมการขยายตัวทางเศรษฐกิจของประเทศ มีวัตถุประสงค์เพื่อกระตุ้นการบริโภคภายในประเทศ ซึ่งจะช่วยส่งเสริมการขยายตัวทางเศรษฐกิจโดยรวม
2. นอกจากนั้น การกําหนดประเภทสินค้า 3 ประเภทยังเป็นการช่วยเหลือเกษตรกรผู้ได้รับความเดือดร้อนจากราคาผลผลิตตกต่ํา การพัฒนาทุนมนุษย์ และการส่งเสริมเศรษฐกิจชุมชนโดยตรง จึงคุ้มค่าที่จะดําเนินการ ดังเห็นได้จากแนวทางการให้สิทธิประโยชน์ทางภาษีสําหรับการซื้อสินค้าแต่ละประเภทซึ่งกําหนดไว้ดังนี้
2.1 สินค้าประเภทยางล้อรถยนต์ รถจักรยานยนต์ และรถจักรยานได้กําหนดว่า วัตถุดิบต้องมาจากยางที่การยางแห่งประเทศไทยรวบรวมหรือรับซื้อจากเกษตรกรชาวสวนยาง จึงจะช่วยให้เกษตรกรชาวสวนยางมีรายได้เพิ่มขึ้น
2.2 สินค้าประเภทหนังสือและ e-Book เป็นไปตามยุทธศาสตร์ชาติ (พ.ศ. 2561-2580) ด้านการพัฒนาและเสริมสร้างทรัพยากรมนุษย์และเป็นไปตามที่กรมสรรพากรได้เคยหารือกับกระทรวงวัฒนธรรม โดยจะช่วยยกระดับคุณภาพทุนมนุษย์ของประเทศผ่านการอ่าน
2.3 สินค้า OTOP ได้กําหนดให้ซื้อจากผู้ที่ลงทะเบียนกับกรมการพัฒนาชุมชน แต่จะเป็นผู้ประกอบการจดทะเบียนภาษีมูลค่าเพิ่มหรือไม่ก็ได้ จึงมิได้จํากัดอยู่แค่ห้างสรรพสินค้า แต่จะช่วยกระจายรายได้ไปยังชุมชนต่างๆ อย่างทั่วถึง
หากมีข้อสงสัยสามารถสอบถามรายละเอียดได้ที่สํานักงานสรรพากรทุกแห่งทั่วประเทศ หรือศูนย์สารนิเทศสรรพากร โทร. 1161 และหากพบเห็นการกระทําใดๆ ที่เป็นการหลีกเลี่ยงภาษี ขอให้แจ้งเบาะแสหรือข้อมูลต่างๆ ที่ www.rd.go.th > เมนู “การแจ้งแหล่งภาษี” เพื่อที่กรมสรรพากรจะได้ดําเนินการตรวจสอบข้อเท็จจริงต่อไป
กรมสรรพากร สํานักงานเลขานุการกรม ส่วนประชาสัมพันธ์
โทร. 0 2272 9529-30 โทรสาร 0 2617 3324
หรือศูนย์สารนิเทศสรรพากร 1161 (RD Intelligence Center)
รัฐบาลไทย-ข่าวทำเนียบรัฐบาล-สธ.ค้นหาผู้ป่วยโควิด 19 เชิงรุก
วันเสาร์ที่ 18 เมษายน 2563
สธ.ค้นหาผู้ป่วยโควิด 19 เชิงรุก
กระทรวงสาธารณสุข รักษามาตรฐานควบคุมโควิด 19 คาดสิ้นเดือนเม.ย. มีผู้ป่วยสะสมอยู่ราว 3,000 คน  เร่งค้นหาผู้ป่วยเชิงรุก สกัดผู้ป่วยโควิด 19 รายใหม่ป้องกันแพร่เชื้อ จับตาสถานการณ์ในทวีปใหญ่ รับมือไม่ให้เกิดระบาดซ้ํา ขณะที่องค์การเภสัชกรรม
กระทรวงสาธารณสุข รักษามาตรฐานควบคุมโควิด 19 คาดสิ้นเดือนเม.ย. มีผู้ป่วยสะสมอยู่ราว 3,000 คน เร่งค้นหาผู้ป่วยเชิงรุก สกัดผู้ป่วยโควิด 19 รายใหม่ป้องกันแพร่เชื้อ จับตาสถานการณ์ในทวีปใหญ่ รับมือไม่ให้เกิดระบาดซ้ํา ขณะที่องค์การเภสัชกรรม ห่วงใช้ยา Favipiravir ในหญิงตั้งครรภ์อันตรายต่อเด็ก
บ่ายวันนี้ (18 เมษายน 2563) ที่ศูนย์ปฏิบัติการด้านข่าวโรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์โสภณ เอี่ยมศิริถาวร ผู้อํานวยการกองโรคติดต่อทั่วไป เปิดเผยว่า สถานการณ์โรคติดเชื้อไวรัสโคโรนา 2019 (โควิด 19) ในประเทศไทย เป็นที่น่ายินดีว่าวันนี้ไม่มีผู้เสียชีวิต สอดคล้องกับการควบคุมสถานการณ์โรคที่ประเทศไทยทําได้ดีต่อเนื่อง ขณะนี้ 29 จังหวัดไม่มีรายงานผู้ป่วยรายใหม่ติดต่อกันอย่างน้อย 14 วันแล้ว และอีก 9 จังหวัดยังไม่พบผู้ป่วย คาดว่าหากคงมาตรการเข้มข้นภายในสิ้นเดือนเมษายนนี้ อาจจะ มียอดผู้ป่วยสะสมประมาณ 3,000 คน และหากจะเริ่มผ่อนปรนมาตรการต่างๆ ประชาชนก็ขอให้อย่าประมาทเพราะการระบาดของโรคทางเดินหายใจเกิดขึ้นได้เร็วหากพบผู้ป่วยรายใหม่ อีกทั้งสถานการณ์ระดับโลกทั้งในทวีป อเมริกาและยุโรปยังคงมีการระบาดอยู่ จึงยังคงต้องเฝ้าระวังติดตามอย่างใกล้ชิดเพื่อกําหนดมาตรการให้เหมาะสมป้องกันไม่ให้ระบาดซ้ํา
รัฐบาลไทย-ข่าวทำเนียบรัฐบาล-‘บิ๊กอู๋’ สั่งการ ช่วยเหลือ 51 คนหางาน เอาผิดกรณีจัดหางานไม่ถูกกฎหมาย
วันพฤหัสบดีที่ 14 ธันวาคม 2560
‘บิ๊กอู๋’ สั่งการ ช่วยเหลือ 51 คนหางาน เอาผิดกรณีจัดหางานไม่ถูกกฎหมาย
รมว.แรงงาน สั่งการช่วยเหลือแรงงาน 51 คน ที่ถูกนายหน้าหลอกโอนเงินเพื่อไปทํางานต่างประเทศ ประสานงานกับตํารวจเพื่อดําเนินคดีจัดหางานผิดกฎหมาย และกําหนดมาตรการป้องกันเพื่อไม่ให้แรงงานถูกหลอกไปทํางานต่างประเทศให้เห็นผล
วันนี้ (14 ธ.ค. 60) นางเพชรรัตน์ สินอวย รองปลัดกระทรวงแรงงาน ในฐานะโฆษกกระทรวงแรงงาน เปิดเผยภายหลังการประชุมศูนย์ปฏิบัติการกระทรวงแรงงาน (ศปก.รง.) ครั้งที่ 7/2560 ว่า พลตํารวจเอกอดุลย์ แสงสิงแก้ว รัฐมนตรีว่าการกระทรวงแรงงาน ได้สั่งการให้กระทรวงแรงงาน เร่งให้การช่วยเหลือแรงงานทั้ง 51 คน ที่ถูกนายหน้าหลอกไปทํางานต่างประเทศ เชิดเงินค่าเดินทางไปประมาณคนละ 60,000 – 80,000 บาท โดยกระทรวงแรงงาน จะประสานงานกับตํารวจเพื่อดําเนินคดีกับนายหน้ากรณีจัดหางานผิดกฎหมาย และหาแนวทางในการช่วยเหลือแรงงานทั้ง 51 คน รวมทั้งมีมาตรการป้องกันเพื่อไม่ให้แรงงานถูกหลอกไปทํางานต่างประเทศอีก โดย เผยแพร่และประชาสัมพันธ์ช่องทางการหางานที่ถูกกฎหมายขึ้นใหม่ ส่วนกรณี สถานเอกอัครราชทูต ณ กรุงโซล แสดงความกังวลและห่วงใยคนไทยที่เสียชีวิตในสาธารณรัฐเกาหลีที่มีแนวโน้มสูงขึ้นอย่างต่อเนื่องทุกปี โดยเฉพาะแรงงานไทยที่เข้าไปทํางานในลักษณะผิดกฎหมายนั้น ได้สั่งการให้ ฝ่ายแรงงานประจําสถานเอกอัครราชทูต ณ กรุงโซล สาธารณรัฐเกาหลี เข้าไปดูแลช่วยเหลือแรงงานไทยที่เสียชีวิต โดยให้การช่วยเหลือในการนําศพกับมายังประเทศไทย ส่งให้ครอบครัวผู้เสียชีวิต และให้ความรู้ในการดูแลเอาใจใส่สุขภาพอย่างถูกต้องแก่แรงงานที่ทํางานอยู่ในสาธารณรัฐเกาหลี ทั้งนี้ แรงงานไทยที่ประสงค์จะไปทํางานที่สาธารณรัฐเกาหลี ต้องดําเนินการผ่านกรมการจัดหางานเท่านั้น เพราะ ถ้าหากแรงงานไทยที่เดินทางเข้าไปทํางานในลักษณะผิดกฎหมายจะไม่ได้รับการคุ้มครองไม่ได้รับสวัสดิการตามกฎหมายท้องถิ่น และมักประสบปัญหาการถูกหลอกเอารัดเอาเปรียบจากนายหน้า และถูกกดขี่จากนายจ้างให้ทํางานหนัก เมื่อเจ็บป่วยต้องรับการรักษาพยาบาล แรงงานผิดกฎหมายจะต้องรับผิดชอบค่าใช้จ่ายต่างๆ ที่เกี่ยวข้องกับการเจ็บป่วยที่มีจํานวนสูงมากจากโรงพยาบาล ซึ่งหากเสียชีวิตต้องมีค่าบัตรโดยสารเครื่องบินหรือค่าจัดการขนส่ง ศพกลับประเทศไทยด้วย โดยค่าใช้จ่ายการรักษาพยาบาลในสาธารณรัฐเกาหลีถือว่าสูงมากที่สุดแห่งหนึ่งในโลก
ทั้งนี้ รมว.แรงงาน ได้เน้นย้ําว่า “การดูแลแรงงานไทยทั้งในและต่างประเทศ ต้องทํางานแบบบูรณาการข้ามหน่วย ข้ามประเทศ เพื่อให้ประชาชนได้รับการดูแลช่วยเหลือได้อย่างรอบด้านและรวดเร็ว”นางเพชรรัตน์ฯ กล่าวในท้ายที่สุด
+++++++++++++++++++
กองเผยแพร่และประชาสัมพันธ์
ปริยรณ พรหมสาขา ณ สกลนคร ภาพและข่าว
14 ธันวาคม 2560